સાઉથ મુંબઈમાં મારી નોસ્ટાલ્જિક યાદો જોડાયેલી છે. અહીં જ હું, દિલીપ જોશી (‘તારક મેહતા કા ઉલ્ટા ચશ્મા’ ફેમ જેઠાલાલ) અને નીતિન વખારિયા (ગુજરાતી રંગભૂમિ અને હિન્દી સિરિયલના જાણીતા ઍક્ટર) સાથે ભણતા અને ન્યુ ઈરા સ્કૂલમાં અમે નાટકો કરતા. અમે બધા સાથે ક્રિકેટ રમવા હિન્દુ જિમખાના જતા. બહુ ધમાલ કરી છે અમે લોકોએ. ઇન્ડિયન નૅશનલ થિયેટરનાં વનલતા મહેતા પાસે અમે ઍક્ટિંગ શીખતા. આવી તો અનેક સ્વીટ કહેવાય એવી મેમરી આ સાઉથ મુંબઈ સાથે જોડાયેલી છે. દિલીપ અને નીતિન બન્ને ઍક્ટિંગના ફીલ્ડમાં આગળ વધ્યા છે, પણ હું બિઝનેસમાં ડાઇવર્ટ થઈ ગયો એટલે એ બધું છૂટી ગયું. આ જૂની વાતોના કારણે પણ મને આ એરિયા છોડવાનું ક્યારેય મન નથી થયું.